Între 12 și 15 iulie 2021, un sistem de joasă presiune atmosferică, aflat în mișcare lentă, denumit „Bernd”, a traversat partea de sud-vest a Germaniei, provocând ploi abundente și de lungă durată, în unele locuri din regiunile Renania de Nord-Westfalia și Renania-Palatinat înregistrându-se precipitații de peste 150 mm în decurs de 24 de ore. Precipitațiile excepționale au condus la inundații pe scară largă pe cursurile mai multor râuri mici și medii și au provocat viituri rapide și torente de noroi cu consecințe catastrofale. În Germania, inundațiile au devastat zeci de orașe și sate, provocând distrugeri masive ale infrastructurii publice și private, precum și daune întreprinderilor. În plus, 196 de persoane și-au pierdut viața.

Această mobilizare este însoțită de viramentul DEC nr. 20/2022, care propune transferul a 668 482 761 EUR de la linia aferentă rezervei pentru solidaritate și ajutoare de urgență (denumită în continuare „SEAR” – Solidarity and Emergency Aid Reserve) către linia bugetară operațională a FSUE, în ceea ce privește atât angajamentele, cât și plățile. Pe lângă creditele transferate de la linia aferentă rezervei SEAR, această mobilizare va fi finanțată prin utilizarea a 50 000 000 EUR în credite de angajament și de plată care sunt înscrise deja în bugetul general pentru 2022, în conformitate cu articolul 4a alineatul (4) din Regulamentul privind FSUE, pentru acoperirea avansurilor. Avansurile deja plătite Spaniei și Greciei, în valoare totală de 6 288 171 EUR, vor fi deduse înainte de plata soldului.

(7)În decurs de 4 zile, precipitații cuprinse între 50 mm și 100 mm au căzut la nord de principala creastă alpină. Cu toate acestea, au existat diferențe semnificative între regiuni: cantitățile de precipitații înregistrate în anumite părți din Tirol și din Austria Inferioară au constituit un record nemaiîntâlnit în ultimii 150 de ani. În Salzburg, s-a înregistrat un record al precipitațiilor la nivel local care nu mai fusese bătut de peste 75 de ani, în timp ce unele zone ale landului Viena nu se mai confruntaseră cu precipitații de o asemenea anvergură de 100 de ani. Ploile abundente au dus la alunecări de teren și la inundații grave care au cauzat daune masive infrastructurii publice și private din landurile Salzburg și Tirol. În plus, s-au înregistrat daune și în landurile Austria Inferioară, Austria Superioară și Viena, precum și pagube mai mici în landul Stiria. Cea mai mare parte a daunelor directe suferite se datorează deteriorării fizice a infrastructurii de rețea (apă și ape uzate, transporturi, poduri, energie, telecomunicații etc.).

(7)Din 13 iulie până în 20 iulie 2021, sistemul de joasă presiune atmosferică, aflat în trecere, a provocat precipitații abundente și viituri rapide. Precipitațiile excepționale din anumite părți ale bazinelor hidrografice belgiene, germane și neerlandeze ale râurilor Meuse și Rin au condus la niveluri excesive ale apei și la inundații în multe locuri. Au fost înregistrate precipitații de 160-180 mm în decurs de două zile într-o regiune vastă. Precipitațiile au cauzat o creștere extrem de mare a nivelului de apă în râul Meuse și în bazinul său hidrografic. În plus, cursurile de apă și afluenții din sudul provinciei Limburg și-au ieșit, de asemenea, din matcă din cauza precipitațiilor. În consecință, aproximativ 50 000 de locuitori au fost evacuați. Măsurile de urgență, cum ar fi plasarea de saci de nisip, au fost coordonate de profesioniști, dar adesea au fost executate de localnici. Diferite drumuri principale și secundare au fost închise, iar traficul feroviar a fost suspendat temporar. Incidentele cele mai notabile au fost craterele în nisip (eroziunea nisipului dedesubtul unui dig), inundarea unui dig la Aasterberg și deteriorarea unui deversor la Bosscheveld, în apropiere de Maastricht. Au fost distruse două sisteme locale de protecție împotriva inundațiilor – un dig de urgență la Horn și un dig în apropiere de Roermond.

(9)Directiva 2007/60/CE a fost transpusă în legislația austriacă prin modificarea din 2011 a Legii apelor.

(10)La data depunerii cererii, Austria nu făcea obiectul unei proceduri de constatare a neîndeplinirii obligațiilor în ceea ce privește legislația Uniunii referitoare la natura catastrofei.

(11)Autoritățile austriece nu au indicat nicio acoperire prin asigurare a costurilor eligibile.

2.5Luxemburg – producerea unei catastrofe într-o „țară învecinată”: inundații

Începând cu 14 iulie 2021, un sistem de joasă presiune atmosferică, aflat în mișcare lentă, denumit „Bernd”, a provocat precipitații abundente și în Luxemburg. Umiditatea relativ ridicată a solului a facilitat formarea unor viituri rapide, care au dus, în cele din urmă, la inundații fluviale. În plus, deversările de proporție ale râurilor transfrontaliere Nims și Prüm, precum și ale râurilor transnaționale Our și Sure au agravat inundațiile. Prin urmare, la zece stații de măsurare s-au înregistrat valori-record ale inundațiilor, nemaiîntâlnite în Luxemburg în ultimii 100 de ani, iar la cincisprezece stații de măsurare s-au înregistrat cele mai ridicate niveluri ale apei de când se fac măsurători.

Ca urmare, Luxemburgul a solicitat asistență financiară din partea FSUE.

(1)La 6 octombrie 2021, Luxemburgul a depus o cerere de asistență financiară din partea FSUE pentru finanțarea operațiunilor de urgență și de recuperare în urma inundațiilor din iulie 2021.

(2)Luxemburgul a solicitat o contribuție financiară din FSUE, respectând termenul de 12 săptămâni de la data înregistrării primelor daune provocate de catastrofă, și anume 14 iulie 2021. Cererea conține toate informațiile necesare prevăzute la articolul 4 din regulament.

(3)Catastrofa este de origine naturală și, prin urmare, se încadrează în domeniul de aplicare al FSUE.

(4)Autoritățile luxemburgheze au depus cererea în temeiul criteriului privind producerea unei catastrofe într-o „țară învecinată”, astfel cum se prevede la articolul 2 alineatul (4) din regulament, care stipulează că asistența din FSUE poate fi mobilizată și pentru orice catastrofă naturală dintr-un stat eligibil care este, de asemenea, o catastrofă naturală majoră într-un stat eligibil învecinat. Luxemburgul estimează la 193,3 milioane EUR daunele directe totale cauzate de catastrofă. Această sumă reprezintă 0,4 % din venitul național brut (VNB) al Luxemburgului. Întrucât aceeași catastrofă naturală se califică drept „catastrofă naturală majoră” în Belgia și în Germania, cererea Luxemburgului este eligibilă pentru o contribuție din FSUE fără un prag specific.

(5)Daunele directe totale reprezintă baza de calcul a valorii contribuției financiare din FSUE. Contribuția financiară poate fi utilizată exclusiv pentru operațiuni de urgență și de recuperare esențiale, astfel cum sunt definite la articolul 3 din regulament.

(6)Luxemburgul nu a solicitat plata unui avans în temeiul articolului 4a din regulament.

(7)Umiditatea relativ ridicată a solului a facilitat formarea unor viituri rapide, care au dus, în cele din urmă, la inundații fluviale. Poliția și serviciul național de urgență CGDIS au efectuat 1 200 de intervenții în noaptea dintre 14 spre 15 iulie 2021. Numeroase case au fost inundate și au devenit nelocuibile; aproximativ 400 de persoane au trebuit să fie evacuate și transferate. Numeroase gospodării nu au mai avut acces la energie electrică, 250 de gospodării fiind lipsite de energie electrică timp de aproximativ o săptămână. În plus, 180 de drumuri au trebuit să fie închise, numeroase linii de autobuz și de tren au fost afectate în întreaga țară. În multe municipalități, sistemele de apă au fost afectate de inundații, iar cetățenilor li s-a solicitat să fiarbă apa înainte de a o utiliza. Trei stații de tratare a apei, mai multe stații de pompare, rețeaua generală de conducte și o instalație hidroelectrică au fost afectate de inundații. Întreprinderile și sectorul agricol au suferit, de asemenea, daune.

(8)Luxemburgul a estimat la 36,7 milioane EUR costul operațiunilor eligibile în temeiul articolului 3 alineatul (2) din regulament și l-a prezentat defalcat pe tipuri de operațiuni. Cea mai mare parte a costurilor aferente operațiunilor de urgență (peste 16,4 milioane EUR) vizează repunerea în funcțiune a infrastructurii și a instalațiilor în domeniul apei și al apelor uzate. Pe al doilea loc ca proporție a costurilor se situează sectorul transporturilor, în valoare de 10,8 milioane EUR.

(9)Directiva 2007/60/CE a Parlamentului European și a Consiliului din 23 octombrie 2007 privind evaluarea și gestionarea riscurilor de inundații (denumită în continuare „Directiva privind inundațiile”) a fost transpusă în legislația luxemburgheză prin Legea apelor modificată din 19 decembrie 2008.

(10)La data depunerii cererii, Luxemburgul nu făcea obiectul unei proceduri de constatare a neîndeplinirii obligațiilor în ceea ce privește legislația Uniunii referitoare la natura catastrofei.

(11)Autoritățile luxemburgheze nu au indicat nicio acoperire prin asigurare a costurilor eligibile.

2.6Spania - catastrofă naturală regională: erupția vulcanică pe insula La Palma, Insulele Canare

La 19 septembrie 2021, vulcanul Cumbre Vieja situat pe insula La Palma (una dintre Insulele Canare) din Spania a erupt, provocând daune masive pe insulă. Erupția a fost de tip strombolian, cu cantități mari de lavă care s-au scurs din mai multe guri de evacuare situate de-a lungul unei fisuri vulcanice. Pe parcursul erupției, aproximativ 1 241 ha din suprafața insulei au fost afectate de scurgerile de lavă din partea de vest, care au ajuns în mare în două puncte separate, formând delte de lavă.

Ca urmare, Spania a solicitat asistență financiară din partea FSUE.